CELEX: 52019PC0082
Language: mt
Date: 2019-02-15
Title: Proposta għal DEĊIŻJONI TAL-KUNSILL dwar is-sottomissjoni, f’isem l-Unjoni Ewropea, ta’ proposta li l-methoxychlor jiġi elenkat fl-Anness A tal-Konvenzjoni ta’ Stokkolma dwar Materjal Organiku Persistenti li Jniġġes

IL-KUMMISSJONI EWROPEA
            Brussell, 15.2.2019
            COM(2019) 82 final
            2019/0039(NLE)
            Proposta għal
            DEĊIŻJONI TAL-KUNSILL
            dwar is-sottomissjoni, f’isem l-Unjoni Ewropea, ta’ proposta li l-methoxychlor jiġi elenkat fl-Anness A tal-Konvenzjoni ta’ Stokkolma dwar Materjal Organiku Persistenti li Jniġġes
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Fis-17 ta’ Mejju 2004 daħlet fis-seħħ il-Konvenzjoni ta’ Stokkolma dwar Materjal Organiku Persistenti li Jniġġes (il-Konvenzjoni), li kienet approvata bid-Deċiżjoni tal-Kunsill 2006/507/KE
                     1
                  . Din il-Konvenzjoni għandha l-għan li tħares saħħet il-bniedem u l-ambjent minn pollutanti organiċi persistenti (persistent organic pollutants/POPs). Il-Konvenzjoni tipprovdi qafas, ibbażat fuq il-prinċipju tal-prekawzjoni, biex jiġu eliminati l-produzzjoni, l-użu, l-importazzjoni u l-esportazzjoni ta’ POPs, biex dawn jiġu ġestiti, mormija u eliminati b’mod sikur jew biex jonqos ir-rilaxx ta’ ċerti tipi ta’ POPs ġejjin minn produzzjoni mhux intenzjonata.
               
               
                  Ir-Regolament (KE) Nru 850/2004 tal-Parlament Ewropew u tal-Kunsill
                     2
                   jimplimenta fid-dritt tal-Unjoni l-impenji stabbiliti fil-Konvenzjoni u fil-Protokoll għall-Konvenzjoni tal-1979 dwar it-Tniġġis Transkonfini tal-Arja Fuq Distanza Twila rigward Materjal Organiku Persistenti li Jniġġes (il-Protokoll), approvat bid-Deċiżjoni tal-Kunsill 2004/259/KE
                     3
                  .
               
               
                  L-Artikolu 8(1) tal-Konvenzjoni jistipula li kwalunkwe Parti tista’ tressaq proposta lis-Segretarjat għall-inklużjoni ta’ sustanza kimika fl-Annessi A, B u/jew C tal-Konvenzjoni, li mbagħad tiġi eżaminata mill-Kumitat għall-Analiżi tal-Materjal Organiku Persistenti li Jniġġes (Persistent Organic Pollutants Review Committee/POPRC) skont l-Artikolu 8(3) u (4). Il-proposta għandu jkun fiha l-informazzjoni speċifikata fl-Anness D. Abbażi tar-rakkomandazzjoni tal-POPRC, il-Konferenza tal-Partijiet tiddeċiedi jekk għandhiex tiġi elenkata sustanza fl-Anness A (eliminazzjoni), fl-Anness B (restrizzjoni) u/jew fl-Anness C (produzzjoni mhux intenzjonata). Il-proċedura għall-adozzjoni tal-emendi tal-Annessi hija rregolata mill-Artikolu 22 tal-Konvenzjoni.
               
               
                  L-użu tal-methoxychlor fl-Unjoni bħala prodott għall-protezzjoni tal-pjanti u f’prodotti bijoċidali huwa pprojbit skont ir-Regolament (KE) Nru 1107/2009 tal-Parlament Ewropew u tal-Kunsill
                     4
                   u skont ir-Regolament (UE) Nru 528/2012 tal-Parlament Ewropew u tal-Kunsill
                     5
                  , rispettivament. Barra minn hekk, il-methoxychlor mhuwiex irreġistrat b’konformità mar-Regolament (KE) Nru 1907/2006 tal-Parlament Ewropew u tal-Kunsill
                     6
                   u, konsegwentement, mhuwiex permess li jiġi mmanifatturat jew imqiegħed fis-suq fl-Unjoni fi kwantitajiet ta’ tunnellata waħda jew aktar fis-sena għal kull manifattur jew importatur.
               
               
                  Skont l-informazzjoni u d-data disponibbli dwar il-proprjetajiet intrinsiċi tal-methoxychlor, li kienu vvalutati bi tqabbil mal-kriterji tal-Anness D tal-Konvenzjoni, jista’ jiġi konkluż li s-sustanza methoxychlor hija persistenti, bijoakkumulattiva u tossika. Barra minn hekk, il-methoxychlor huwa soġġett ukoll għat-trasport fl-ambjent fuq distanzi twal u nstab f’żoni remoti bħall-Artiku. Minħabba l-informazzjoni dwar il-kwalitajiet PBT u LRT tal-methoxychlor, qed jiġi propost li l-methoxychlor jissodisfa l-kriterji tal-Anness D tal-Konvenzjoni u għaldaqstant irid jitqies bħala POP. Id-dettalji tal-valutazzjoni huma disponibbli fid-dossier xjentifiku li se jakkumpanja l-proposta li l-methoxychlor jiġi elenkat fl-Anness A tal-Konvenzjoni ta’ Stokkolma.
               
               
                  Għalkemm il-methoxychlor ġie pprojbit milli jintuża bħala sustanza attiva f’prodotti għall-protezzjoni tal-pjanti u f’prodotti bijoċidali fl-Unjoni xi snin ilu, u ma hemm l-ebda użu magħruf ieħor, ma jistax jiġi eskluż li l-methoxychlor għadu qed jiġi prodott, użat jew rilaxxat f’pajjiżi oħra. Minħabba l-potenzjal ta’ din is-sustanza kimika għat-trasport fl-ambjent fuq distanzi twal, il-miżuri li ttieħdu fil-livell nazzjonali jew tal-Unjoni mhumiex biżżejjed biex jitħares il-livell għoli ta’ protezzjoni tal-ambjent u ta’ saħħet il-bniedem u għalhekk hija meħtieġa azzjoni internazzjonali fuq firxa aktar wiesgħa.
               
               
                  Fil-kuntest tal-laqgħa li jmiss tal-POPRC li għandha ssir f’Settembru tal-2019, jixraq li l-Kummissjoni tressaq proposta, f’isem l-Unjoni, lis-Segretarjat tal-Konvenzjoni ta’ Stokkolma biex il-methoxychlor jiġi elenkat fl-Anness A. Dik il-proposta se tiġi eżaminata skont il-kriterji u l-proċeduri fil-qafas tal-Konvenzjoni qabel ma tittieħed deċiżjoni dwar l-elenkar mill-Konferenza tal-Partijiet.
               
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               
                  Il-proposta tikkomplementa u hija koerenti mal-implimentazzjoni tar-Regolament (KE) Nru 850/2004, li jimplimenta l-Konvenzjoni ta’ Stokkolma fl-Unjoni. Hija kompletament konformi mal-għan li s-saħħa tal-bniedem u l-ambjent jiġu protetti minn pollutanti organiċi persistenti.
               
            
            
               •Konsistenza ma’ politiki oħra tal-Unjoni
            
            
               
                  Il-proposta hija koerenti mar-Regolament (KE) Nru 1107/2009 u r-Regolament (UE) Nru 528/2012 billi t-tnejn jipprovdu kriterji li ma jippermettux it-tqegħid fis-suq u l-użu ta’ sustanzi li huma PBT u ta’ sustanzi kklassifikati bħala POP. Sabiex tkun żgurata l-koerenza, Dokument ta’ Fehim Komuni
                     7
                   jeżamina r-relazzjoni bejn il-Konvenzjoni ta’ Stokkolma, ir-Regolament (KE) Nru 850/2004 u r-Regolament (KE) Nru 1907/2006, fir-rigward tar-restrizzjonijiet u r-rekwiżiti ta’ awtorizzazzjoni.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika proċedurali għad-Deċiżjoni tal-Kunsill proposta hija l-Artikolu 218(9) tat-TFUE, li huwa l-bażi xierqa għal att li jiddefinixxi l-pożizzjoni tal-Unjoni Ewropea b’rabta ma’ ftehim internazzjonali, f’dan il-każ il-Konvenzjoni ta’ Stokkolma.
               
               
                  Il-bażi ġuridika sostantiva hi l-paragrafu 1 tal-Artikolu 192 tat-TFUE minħabba li l-miżuri miftiehma fil-Konvenzjoni ta’ Stokkolma primarjament isegwu objettiv ambjentali (jiġifieri l-eliminazzjoni ta’ pollutanti organiċi persistenti).
               
            
            
               •Sussidjarjetà (għall-kompetenza mhux esklużiva) 
            
         
         
            
               
                  Il-pollutanti organiċi persistenti huma ta’ tħassib globali u l-Konvenzjoni ta’ Stokkolma hija implimentata fl-Unjoni permezz tar-Regolament (KE) Nru 850/2004. Peress li l-Unjoni hija Parti għall-Konvenzjoni, jixraq li n-nomina ta’ sustanza kimika ġdida ssir mill-Unjoni.
               
            
            
               •Proporzjonalità
            
            
               
                  Il-pollutanti organiċi persistenti huma ta’ tħassib globali u l-Konvenzjoni ta’ Stokkolma għandha l-għan li telimina l-produzzjoni u l-użu ta’ dawk is-sustanzi kimiċi. Għalhekk, huwa proporzjonat li dik is-sustanza kimika tiġi proposta lill-Konvenzjoni biex jiġi żgurat li tittieħed azzjoni xierqa fil-livell globali.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet ikkonċernati
            
            
               
                  Il-proposta ġiet diskussa mal-Istati Membri u ma’ partijiet ikkonċernati oħra f’diversi laqgħat tal-Awtoritajiet Kompetenti għar-Regolament (KE) Nru 850/2004 kif ukoll, waqt laqgħa u fil-kuntest ta’ proċedura bil-miktub tal-grupp ta’ esperti dwar il-PBT tal-Aġenzija Ewropea għas-Sustanzi Kimiċi u l-kummenti li waslu ġew indirizzati.
               
            
            
               •Valutazzjoni tal-impatt
            
            
               
                  Twettqet valutazzjoni tal-impatt. In-nomina tas-sustanza kimika lill-Konvenzjoni mhu se jkollha l-ebda impatt billi ma jidhirx li din qed tintuża fl-UE. F’każ li l-POPRC jikkonkludi li s-sustanza kimika hija pollutant organiku persistenti, se titwettaq valutazzjoni tal-impatt ta’ miżuri ta’ ġestjoni potenzjali mill-POPRC filwaqt li titqies l-informazzjoni soċjoekonomika.
               
            
            
               •Idoneità regolatorja u simplifikazzjoni
            
            
               
                  Il-proposta ma għandha l-ebda impatt fuq l-attività kummerċjali billi s-sustanza kimika mhijiex fl-użu kummerċjali fl-Unjoni, u għalhekk ma teżentax lill-mikrointrapriżi u ma tinkludix regoli speċjali għall-SMEs. Il-proposta ma għandha l-ebda impatt fuq il-kompetittività settorjali tal-UE jew fuq il-kummerċ billi mhijiex negozjata bejn l-Unjoni u pajjiżi terzi.
               
            
            
               4.IMPLIKAZZJONIJIET BAĠITARJI
            
            
               
                  Il-proposta ma għandha l-ebda implikazzjoni fuq il-baġit.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  Pjan ta’ implimentazzjoni, il-monitoraġġ, l-evalwazzjoni u r-rappurtar mhumiex meqjusa meħtieġa.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Il-proposta tagħti l-mandat lill-Kummissjoni li tinnomina l-methoxychlor lill-Konvenzjoni ta’ Stokkolma f’isem l-Unjoni Ewropea.
               
            
            
               2019/0039 (NLE)
            
            
               Proposta għal
            
            
               DEĊIŻJONI TAL-KUNSILL
            
         
         
            
               dwar is-sottomissjoni, f’isem l-Unjoni Ewropea, ta’ proposta li l-methoxychlor jiġi elenkat fl-Anness A tal-Konvenzjoni ta’ Stokkolma dwar Materjal Organiku Persistenti li Jniġġes
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Fl-14 ta’ Ottubru 2004, il-Konvenzjoni ta’ Stokkolma dwar Materjal Organiku Persistenti li Jniġġes ġiet konkluża mill-Komunità Ewropea bid-Deċiżjoni tal-Kunsill 2006/507/KE
                  8
               .
            
            
               (2)Bħala Parti għall-Konvenzjoni, l-Unjoni tista’ tippreżenta l-proposti biex jiġu emendati l-Annessi tal-Konvenzjoni. L-Anness A tal-Konvenzjoni jelenka l-pollutanti organiċi persistenti li jridu jiġu eliminati, l-Anness B jelenka l-pollutanti organiċi persistenti li jridu jiġu ristretti u l-Anness C jelenka l-pollutanti organiċi persistenti li r-rilaxxi tagħhom minn produzzjoni mhux intenzjonata jridu jitnaqqsu jew jiġu eliminati. 
            
            
               (3)Skont it-tagħrif xjentifiku u r-rapporti ta’ analiżi disponibbli, u fid-dawl tal-kriterji tal-iskrinjar stipulati fl-Anness D tal-Konvenzjoni, il-methoxychlor juri xi karatteristiċi ta’ pollutant organiku persistenti. 
            
            
               (4)Il-methoxychlor mhuwiex approvat bħala sustanza attiva skont ir-Regolament (KE) Nru 1107/2009 tal-Parlament Ewropew u tal-Kunsill
                  9
                u għalhekk mhuwiex permess li jitqiegħed fis-suq jew li jintuża fl-Unjoni fi prodotti għall-protezzjoni tal-pjanti. Il-methoxychlor mhuwiex approvat ukoll bħala sustanza attiva skont ir-Regolament (UE) Nru 528/2012 tal-Parlament Ewropew u tal-Kunsill
                  10
                u għalhekk mhuwiex permess li jitqiegħed fis-suq jew li jintuża fl-Unjoni f’prodotti bijoċidali. Barra minn hekk, il-methoxychlor mhuwiex irreġistrat b’konformità mar-Regolament (KE) Nru 1907/2006 tal-Parlament Ewropew u tal-Kunsill
                  11
                u, konsegwentement, mhuwiex permess li jiġi mmanifatturat jew imqiegħed fis-suq fl-Unjoni fi kwantitajiet ta’ tunnellata waħda jew aktar fis-sena għal kull manifattur jew importatur.
            
            
               (5)Minkejja li l-methoxychlor ġie eliminat gradwalment fl-Unjoni ħafna snin ilu, xorta waħda jista’ jintuża bħala pestiċida u jitferrex fl-ambjent barra l-Unjoni, u din tista’ tkun ir-raġuni għaliex qed jiġi identifikat fl-ambjent. Minħabba l-potenzjal tal-methoxychlor ħat-trasport fl-ambjent fuq distanzi twal, il-miżuri li ttieħdu fil-livell nazzjonali jew tal-Unjoni mhumiex biżżejjed biex jitħares il-livell għoli ta’ protezzjoni tal-ambjent u ta’ saħħet il-bniedem u għalhekk hija meħtieġa azzjoni internazzjonali fuq firxa aktar wiesgħa.
            
            
               (6)Għalhekk, jenħtieġ li l-Unjoni tissottometti proposta lis-Segretarjat tal-Konvenzjoni li l-methoxychlor jiġi elenkat fl-Anness A tal-Konvenzjoni,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               L-Unjoni għandha tissottometti proposta li l-methoxychlor (CAS Nru: 72-43-5, KE Nru 200-779-9) jiġi elenkat fl-Anness A tal-Konvenzjoni ta’ Stokkolma dwar Materjal Organiku Persistenti li Jniġġes (“il-Konvenzjoni”).
            
            
               Il-Kummissjoni għandha tikkomunika l-proposta lis-Segretarjat tal-Konvenzjoni f’isem l-Unjoni, bl-informazzjoni kollha meħtieġa skont l-Anness D tal-Konvenzjoni.
            
            
               Artikolu 2
            
            
               Din id-Deċiżjoni hija indirizzata lill-Kummssjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Id-Deċiżjoni tal-Kunsill 2006/507/KE tal-14 ta’ Ottubru 2004 dwar il-konklużjoni, f’isem il-Komunità Ewropea, tal-Konvenzjoni ta’ Stokkolma dwar Materjal Organiku Persistenti li Jniġġes (ĠU L 209, 31.7.2006, p. 1).
               
               
                  
                     (2)
                  
                        Ir-Regolament (KE) Nru 850/2004 tal-Parlament Ewropew u tal-Kunsill tad-29 ta’ April 2004 dwar pollutanti organiċi persistenti u li jemenda d-Direttiva 79/117/KEE (ĠU L 158, 30.4.2004, p. 7).
               
               
                  
                     (3)
                  
                        Id-Deċiżjoni tal-Kunsill (2004/259/KE) tad-19 ta’ Frar 2004 li għandha x’taqsam mal-konklużjoni, f’isem il-Komunità Ewropea, tal-Protokoll tal-Konvenzjoni tal-1979 dwar it-Tniġġis Transkonfini tal-Arja Li Jwassal Ħafna dwar Pollutanti Organiċi Persistenti (ĠU L 81, 19.3.2004, p. 35).
               
               
                  
                     (4)
                  
                        Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).
               
               
                  
                     (5)
                  
                        Ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (ĠU L 167, 27.6.2012, p. 1).
               
               
                  
                     (6)
                  
                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
               
               
                  
                     (7)
                  
                        
                  http://ec.europa.eu/growth/sectors/chemicals/reach/special-cases_en
                   
               
               
                  
                     (8)
                  
                        Id-Deċiżjoni tal-Kunsill 2006/507/KE tal-14 ta’ Ottubru 2004 dwar il-konklużjoni, f’isem il-Komunità Ewropea, tal-Konvenzjoni ta’ Stokkolma dwar Materjal Organiku Persistenti li Jniġġes (ĠU L 209, 31.7.2006, p. 1).
               
               
                  
                     (9)
                  
                        Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).
               
               
                  
                     (10)
                  
                        Ir-Regolament (UE) Nru 528/2012 tal-Parlament Ewropew u tal-Kunsill tat-22 ta’ Mejju 2012 dwar it-tqegħid fis-suq u l-użu tal-prodotti bijoċidali (ĠU L 167, 27.6.2012, p. 1).
               
               
                  
                     (11)
                  
                        Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta’ Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta’ sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).